Wynlandgoed-moord: ‘Sy was porseleinwit en koud’Jason en Susan Rohde. Foto: Facebook Jason Rohde se vrou, Susan, was porseleinwit en haar naakte liggaam was koud en haar lippe blou toe sy dood gevind is in ’n hotelkamer by die Spier-wynlandgoed. Mark Thompson, wat Rohde al sowat sewe jaar ken, het Dinsdag in die Wes-Kaapse hooggeregshof getuig oor wat hy gesien het toe hy die oggend van 24 Julie 2016 by die Rohdes se hotelkamer aangekom het. Volgens Thompson het hy gehoor van ’n selfmoord in een van sy kollegas se kamers. “Ek het Susan se liggaam daar sien lê op die vloer en Jason wat daar gesit het.” Thompson het getuig dat Rohde by Susan in die badkamer was. “Mark, help my, Mark, help my, Mark, help my,” het Rohde glo gesê. Volgens Thompson het hy onmiddellik noodhulp op Susan begin toepas, maar was dit na verskeie pogings duidelik dat sy reeds dood was aangesien sy “porseleinwit was, haar ligaam koud was en haar lippe blou was”. Volgens Thompson het hy egter voortgegaan om noodhulp toe te pas. “Terwyl ek druk op haar bors toegepas het, het haar neus begin bloei en ek het gedink daar is dalk hoop aangesien ek gedink het haar hart het dalk weer begin pomp.” Thompson het toe glo vir Rohde gesê: “Ek dink ons het haar teruggekry,” voor hy opgestaan het om ’n sneesdoekie te kry om haar neus af te vee. Haar neus het glo twee keer gebloei. Volgens Thompson het hy in ’n stadium ongemaklik gevoel aangesien Susan kaal was en niemand haar liggaam bedek het nie. “Ek het dit vreemd gevind dat Jason nooit gesê het ‘Susan hoekom het jy dit gedoen?’ of ‘Susan ek is jammer,’ of Susan wat van ons dogters?’ nie.” Thompson het getuig dat paramedici kort na hom op die toneel aangekom het en dat hy toe vir Rohde probeer troos het. Hy en Rohde het die badkamer verlaat en die polisie en familielede het ook kort hierna op die toneel aangekom. Rohde vroeër in die hof. Foto: Maroela Media Susan se pa het glo vir Rohde gevra wat gebeur het en volgens Thompson het hy duidelik gehoor hoe Rohde sê: “Sy het gestruikel, nee, dis meer asof sy gegly het.” Die hof het gehoor Rohde is na ’n ambulans geneem vir suurstof en dat ’n polisiebeampte vir hom gevra het wat gebeur het. “Ons het baklei en Susan is omstreeks 19:00 in ’n vlaag van woede in die badkamer in waarna sy die deur toegeslaan het,” het Rohde glo geantwoord. Volgens Thompson het Rohde hierna aan die slaap geraak. Die staat voer aan Rohde het sy vrou vermoor en die haartang gebruik om dit na selfmoord te laat lyk. Die staat voer ook aan Rohde het met die misdaadtoneel gepeuter deur die badkamerdeur self te sluit en die haartangkoord in verskillende posisies om die haak te bind. Volgens die staat het ŉ nadoodse ondersoek getoon dat Susan gesterf het weens ŉ tekort aan suurstof wat deur verwurging veroorsaak is. Rohde het skuld op die aanklagte teen hom ontken en beweer Susan het haar eie lewe geneem deur haarself aan die badkamerdeur op te hang. Rohde is in Augustus verlede jaar by sy huis in hegtenis geneem. Hy het kort daarna op 25 Augustus vir die eerste keer in die hof op aanklag van moord verskyn. Hy het R100 000 borgtog betaal en ŉ R1 miljoen-borgwaarborg verskaf voordat hy op borgtog vrygelaat en toegelaat is om na sy huis in Johannesburg terug te keer. Die saak duur voort. Lees alle vorige berigte oor Jason Rohde op Maroela Media.